– Kun lapset täyttävät kymmenen, heistä tulee jo Isisin silmissä aikuisia, ruotsalaislääkäri Nemam Ghafouri sanoo Iltalehden haastattelussa.

Isisin uhreja auttava lääkäri Nemam Ghafouri kertoo, mitä oppi al-Holin Isis-leirillä. Hanna Gråsten, Anna Jousilahti

Syyrian al-Holin pakolaisleirillä Isisin uhreja auttava ruotsalaislääkäri Nemam Ghafouri haluaa, että Isis-taistelijoiden lapset erotetaan äideistään ja lapsia autetaan palaamaan kotimaihinsa. Hän huomauttaa, että taistelijoiden vaimot eivät ole vain uhreja, vaan moni on osallistunut Isisin toimintaan.

Ghafouri on tavannut lukuisia Isis-taistelijoiden vaimoja al-Holissa. Ghafouri sanoo, ettei ole löytänyt yhtään naista, joka kertoisi tuntevansa katumusta siitä, että lähti kalifaattiin.

– Lapset täytyy ottaa heiltä pois. Jos he ovat suomalaisia, tuoda Suomeen, jos he ovat ruotsalaisia, sitten Ruotsiin, jotta he saisivat uuden mahdollisuuden parempaan elämään. Muuten vain leikimme tikittävän pommin kanssa. Kun lapset täyttävät kymmenen, heistä tulee jo Isisin silmissä aikuisia, Ghafouri sanoo Iltalehdelle.

Ghafouri on auttanut Isisin uhreiksi joutuneita jesidejä yhdessä muiden lääkäreiden kanssa perustamansa Joint Help For Kurdistanin kautta vuodesta 2014 alkaen.

Lääkäri Nemam Ghafouri on tavannut lukuisia Isis-taistelijoiden vaimoja ja heidän lapsiaan al-Holissa. Hanna Gråsten

Kymmeniä suomalaisia

Suomen uusi hallitus pohtii parhaillaan linjausta siihen, auttaako se al-Holin leirillä olevia suomalaisia naisia ja heidän lapsiaan palaamaan Suomeen. Ylen mukaan al-Holin leirillä on 11 suomalaista äitiä ja 33 lasta. Suojelupoliisi vahvistaa, että tämänhetkisten tietojen valossa suuruusluokka on oikea.

Ruotsi auttoi toukokuun lopussa seitsemän orpoa ruotsalaislasta pois al-Holista. Suomen edellinen hallitus linjasi, että suomalaisia lapsia voidaan auttaa paluussa, mutta lapsia ei ole vielä autettu.

Pohjoismaat ovat Ghafourin mielestä ”vain istuneet ja pyöritelleet peukaloitaan vuosia tämän asian suhteen”, vaikka jo pitkään on ollut tiedossa, että paluukysymys tulee vastaan jossain vaiheessa.

– Ei heidän voida antaa jatkaa aivopesua. He eivät ole äitejä, vaan hirviöitä. Jos he olisivat oikeita äitejä, he asettaisivat lapsen edun ensimmäiseksi, mutta sitä he eivät tee. Heidän ideologiansa on niin vahva, että se menee kaiken edelle, Ghafouri katsoo.

– Monet näistä äideistä uskovat, että Isisin kalifaatti jatkuu heidän lastensa kautta ja islam tulee koko maailmaan. He korostavat, ettei ole mitään, mikä voisi ottaa heiltä pois heidän uskonsa, Ghafouri kertoo kohtaamisistaan äitien kanssa al-Holissa.

Hän ei puhu nimenomaisesti suomalaisista, mutta muistuttaa, että nyt al-Holin leirillä olevat naiset olivat kalifaatissa sen romahtamiseen saakka. Ghafourin mukaan ei voida ajatella, että lapsen etu olisi tällaisessa tilanteessa olla äitinsä kanssa.

Edellisen hallituksen sisäministeri Kai Mykkänen (kok) toi esille, ettei Suomella ole lastensuojelun toimivaltaa Syyriassa, minkä vuoksi lapsia ei voida määrätä huostaan otettaviksi väkisin ilman vanhempien lupaa. Sama tilanne on Ruotsilla.

Olosuhteet al-Holin leirillä ovat vaikeat. Jo yli 200 lasta on kuollut leirillä muun muassa aliravitsemukseen ja tauteihin. EPA

”Isis järjestäytynyt al-Holissa”

Ghafouri kertoo, ettei ole nähnyt yhtä hirveää paikkaa kuin al-Hol, vaikka hän on työskennellyt viisi vuotta Syyrian ja Irakin pakolaisleireillä ja ennen tätä Intiassa ja Afrikassa.

– Al-Hol on helvetti. Isis on järjestäytynyt myös siellä, hän sanoo.

Isisin kalifaatin romahtamisen jälkeen kymmeniätuhansia Isis-taistelijoiden vaimoja ja lapsia on tuotu al-Holin leirille. Valtavalla leirillä on yhteensä yli 70 000 ihmistä, ja jo yli 200 lapsen kerrotaan kuolleen muun muassa aliravitsemukseen ja tauteihin. Kesän kuumuus pahentaa tilannetta.

– Lapset kuolevat, he ovat aliravittuja, he ovat sairaita. 5-10 lasta kuoli aiemmin viikossa al-Holilla, mutta nyt varmasti enemmän, Ghafouri sanoo.

Ghafouri tekee tiivistä yhteistyötä pohjoismaisten avustusjärjestöjen kanssa. Viime viikolla hän oli käymässä Helsingissä tapaamassa Kirkon Ulkomaanavun henkilöitä, mutta nyt hän on jälleen Syyriassa auttamassa al-Holin leirillä.

Kaikki omasta tahdosta?

Terrorismitutkija Leena Malkki huomauttaa, ettei voida olettaa, että kaikki suomalaisnaiset ovat olleet viime vuodet Syyriassa omasta tahdostaan. Hänen mukaansa etenkin naisten on ollut vaikea päästä pois konfliktialueelta ja nyt al-Holin leiriltä. Poispääsy on myös hyvin kallista.

Malkki muistuttaa, että voi olla montakin eri syytä siihen, miksi al-Holissa olevat naiset eivät haluaisi antaa lapsiaan lähetettäväksi yksin kotimaahan. Hän toteaa, ettei ole myöskään kattavaa - ainakaan julkista - tietoa siitä, miten Suomesta lähteneet suhtautuvat lasten auttamiseen kotimaahan ilman vanhempia, jos mahdollisuutta heille suoraan tarjotaan.

– Haluttomuus luopua lapsista ei aukottomasti viittaa ideologiseen vakaumukseen. Mutta varmasti on heitäkin, ketkä kannattavat Isisiä ja uskovat sen utopiaan ja ideologiaan, Malkki toteaa.

Lääkäri Ghauforin omien Isis-naisten kohtaamisten lisäksi esimerkiksi SVT:n al-Holin leirillä haastattelema ruotsalainen Isis-nainen sanoi, ettei hän halua lähettää lapsiaan Ruotsiin, mikäli ei itse pääse mukaan. Myös Ylen haastattelemat suomalaisnaiset, jotka ovat al-Holin leirillä, suhtautuivat nihkeästi ajatukseen, että heidän pitäisi lähettää lapsensa Suomeen ilman, että he itse pääsisivät mukaan. Yksi naisista esimerkiksi korosti, että lapset ovat kaikki, mitä hänellä on.

Lääkäri Nemam Ghafourin mukaan Isis on järjestäytynyt myös al-Holin leirillä. EPA/AOP

Supo vaikenee yksityiskohdista

Supo ei voi kertoa oman operatiivisen toimintansa ja leirillä olevien henkilöiden yksityisyyden suojaamiseksi julkisuuteen, mitä he tietävät konfliktialueella oleskelevien suomalaisten toimista.

– Yleisellä tasolla voi sanoa, että naisten rooli Isisin toiminnassa on liittynyt propagandan levittämiseen, värväämiseen sekä seuraavan sukupolven kasvattamiseen. Osa heistä on mahdollisesti osallistunut myös aseelliseen toimintaan. Naisilla on myös ollut keskeinen rooli jesidivähemmistöön kuuluvien naisten ja lasten orjuuttamisessa, sanoo Supon viestintäasiantuntija Minna Passi.

Suomalaisia on matkustanut Syyrian ja Irakin konfliktialueelle jo vuodesta 2012 lähtien. Monella aiempina vuosina kotimaahansa palanneella syy paluuseen oli se, että he olivat pettyneitä kalifaattiin. Suojelupoliisin mukaan nyt palaavat voivat olla suurempi turvallisuusuhka kuin aiemmin palanneet.

– Leirillä olevien naisten kohdalla on otettava huomioon, että paluu ei ole useimmissa tapauksissa vapaaehtoinen vaan seurausta siitä, että Isis on menettänyt keskeiset alueensa, Passi sanoo.

Supo pitää todennäköisenä, että palaajat lisäävät Suomeen kohdistuvaa terrorismin uhkaa. Suojelupoliisi arvioi, että alueelta mahdollisesti palaavat naiset verkostoituvat keskenään ja heistä tulee olennainen osa Suomeen jo muodostunutta jihadistista alamaailmaa.